伍子胥列传

《史记》 · 司马迁

伍子胥者，楚人也，名员。员父曰伍奢。员兄曰伍尚。其先曰伍举，以直谏事楚庄王，有显，故其后世有名于楚。楚平王有太子名曰建，使伍奢为太傅，费无忌为少傅。无忌不忠于太子建。平王使无忌为太子取妇于秦，秦女好，无忌驰归报平王曰：秦女绝美，王可自取，而更为太子取妇。平王乃自取秦女而绝爱之，生轸。无忌为少傅，乃谗太子建。